tartuNLP/wikipedia-smugri-20251201 huggingface dataset:
Charles de Rémusat

Charles François Marie de Rémusat, Rémusat'n kreivi (1797–1875), oli ranskalainen aatelinen, valtiomies ja filosofinen kirjailija. 
Hän osallistui monipuolisesti valtiolliseen elämään vuosina 1830–1852 François Guizot’n ja sittemmin Adolphe Thiersin ystävänä ja hengenheimolaisena. Hän oli 1840 ministerinä. Hän palasi valtiolliseen elämään vuonna 1871 ja oli uudelleen ministerinä vuosina 1871–1873. Hän julkaisi useita teoksia, jotka käsittelevät filosofian historiaa tai pohtivat filosofisia ja sivistyskysymyksiä Victor Cousinin perustaman spiritualistisen ja poliittisesti liberaalin oppikunnan henkeen, muun muassa tutkimuksia Pierre Abélardista, Anselm Canterburylaisesta ja Francis Baconista sekä teokset "Politique libérale" (1800) ja "Philosophie religieuse. De la théologie naturelle en France et en Angleterre" (1864).
Rémusat’n äiti oli keisarinna Joséphinen hovinainen ja muistelmakirjailija Rémusat'n kreivitär Claire Élisabeth de Vergennes.
Claire Élisabeth de Vergennes

Claire Élisabeth Jeanne Gravier de Vergennes, Rémusat'n kreivitär (1780–1821) oli ranskalainen aatelinen ja kirjailija. 
Hän oli vuosina 1802–1814 keisarinna Joséphinen hovinainen. Hänen muistelmakirjansa "Mémoires" (1879–1880) on tärkeä Napoleon I:n ajan historian lähde.
Vergennesin poika oli valtiomies ja kirjailija Charles de Rémusat.
Won’t Go Home Without You

Won’t Go Home Without You on yhdysvaltalaisen popyhtye Maroon 5:n kappale, joka julkaistiin kolmantena singlenä yhtyeen toiselta studioalbumilta "It Won’t Be Soon Before Long" marraskuussa 2007.
Kappale on yhtyeen laulaja Adam Levinen kirjoittama. Sen on tuottanut yhtyeen lisäksi Mike Elizondo ja Mark ”Spike” Stent. ”Won’t Go Home Without You” ylsi kotimaassaan Billboard Hot 100 -listalla parhaimmillaan sijalle 48.
Bresso

Bresso on kunta Lombardian alueella Pohjois-Italiassa. Se on osa Milanon metropolikaupunkia, etäisyys Milanon keskustasta on kahdeksan kilometriä pohjoiseen. Bresso on osa Nord Milanon aluetta, eli Milanon pohjoista esikaupunkivyöhykettä, jonka pinta-ala on noin 50 neliökilometriä ja väkiluku noin 270 000 (2019).
Maantiede.
Bresso sijaitsee Lombardian länsiosassa ja Milanon metropolikaupungin pohjoisosassa. Pinta-alaltaan pieni ja tiheään asuttu Bresso nivoutuu tiiviisti yhteen Milanon ja muiden naapurikaupunkiensa kanssa. Yli 600 hehtaarin laajuinen Parco Nord Milano ulottuu Bresson alueelle.
Historia.
Bresso sijaitsi aikoinaan roomalaistie Via Mediolanum-Bellasiumin varrella, tie yhdisti Milanon Bellagioon. Kaupungin latinalainen nimi on Brixium. Vuonna 1869 Bresso yhdistettiin Bruzzanon ja Derganon kanssa Afforiin, ja ne muodostivat kunnan Affori e uniti aina elokuuhun 1894, jolloin Bresso sai takaisin asemansa itsenäisenä kuntana. Muut alueet ovat nykyisin Milanon pohjoisia kaupunginosia.
Bresso teollistui nopeasti 1900-luvun puolen välin jälkeen ja väkiluku moninkertaistui vuodesta 1951 vuoteen 1977, jolloin se oli 34 590. Väentiheys oli tuolloin yli 10 000 asukasta neliökilometriä kohden. Vuoteen 2011 tultaessa väkiluku oli vähentynyt noin neljänneksen. 1900-luvun lopulla suuri osa Bresson teollisuudesta kuihtui ja tilalle tuli palvelusektorin työpaikkoja.
Bresson vanhin kirkko on Chiesa dei Santi Nazaro e Celso 1400-luvulta. Kaupungissa sijaitsee näyttävä Villa Rivolta (Villa Patellani De Bortoli Rivolta) 1700-luvulta. Sitä ympäröi puisto Parco Renzo Rivolta.
Talous ja liikenne.
Bresson vaakunassa oleva mulperipuun kuva viittaa alueen perinteiseen elinkeinoon, joka on silkkiäistoukkien viljely. Palvelusektorin merkitys on kasvanut 2000-luvulla. Bresson halki etelästä pohjoiseen kulkee Via Vittorio Veneto. Moottoritie A4 kulkee kaupungin pohjoispuolitse, lähimmät liittymät ovat naapurikaupunkien alueella. Bresson itäosassa on lentopaikka Aeroporto di Bresso. Sen 1 080 metriä pitkä kiitotie on rakennettu täsmälleen etelä–pohjoissuuntaiseksi. Kenttä liittyy ilmailun historian varhaisvaiheisiin, sillä sen rakennustyö aloitettiin 1912.
If I Never See Your Face Again

If I Never See Your Face Again on yhdysvaltalaisen popyhtye Maroon 5:n kappale, joka julkaistiin neljäntenä singlenä yhtyeen toiselta studioalbumilta "It Won’t Be Soon Before Long" toukokuussa 2008. Kappaleen singleversio on remixattu alkuperäisestä, ja siinä on mukana Rihanna, joka laulaa kappaleen duettona Adam Levinen kanssa.
Kappale on yhtyeen jäsenten Levinen ja James Valentinen kirjoittama. Sen on tuottanut yhtyeen lisäksi Mike Elizondo, Mark ”Spike” Stent, sekä C. ”Tricky” Stewart. ”If I Never See Your Face Again” ylsi kotimaassaan Billboard Hot 100 -listalla parhaimmillaan sijalle 51.
CoolHead Brew

CoolHead Brew (yleensä lyhyemmin CoolHead) on Plan Beer Oyn omistama Helsingin Viikissä sijaitseva suomalainen pienpanimo. Osakeyhtiön toimitusjohtaja on Cleber Luis Mendes Gonçalves.
Vuonna 2014 perustettu CoolHead Brew on tunnettu erityisesti hapanoluistaan, joidenka kaupallisen valmistamisen se aloitti ensimmäisenä pienpanimona Suomessa. Panimon tunnetuin tuote on vadelmalla ja salmiakilla maustettu "Salted Licorice Raspberry Sour", joka valittiin Suomen paras olut -kilpailussa parhaaksi hapanolueksi vuonna 2020.
CoolHead on tehnyt myös yhteistyöoluita kotimaisten musiikkiartistien kuten Gasellien, Ursus Factoryn ja Tyrantin kanssa.
Historia.
CoolHead Brew on Suomeen muuttaneen brasilialaisen Cleber Gonçalvesin perustama suomalainen olutpanimo. Panimo on perustettu 2014 mutta tuotanto alkoi maaliskuussa 2016. Yritys työllistää 16 henkilöä.
Syksyllä 2020 CoolHead ilmoitti muuttavansa kesällä 2021 Helsingin Viikkiin entisen trooppisen puutarhan Gardenian tiloihin. Nykyisessä tilassa sijaitsee myös ravintola ja panimokauppa. Viikissä järjestetään kesäisin "Craft Beer Garden" -nimistä olutfestaria, johon osallistuu niin kotimaisia kuin ulkomaisiakin pienpanimoita. Kesäisiin tapahtumiin kuuluu myös "CoolHead LIVE" -konserttisarja, jossa on esiintyynyt muu muuassa kotimaisia esiintyjiä kuten Sanni, Erja Lyytinen ja Mokoma sekä ulkomaalaisia kuten norjalainen Insahn ja ukrainalainen Go_A.
Palkinnot.
CoolHeadin oluita on palkittu lukuisissa sarjoissa Suomen paras olut -kilpailussa.
Niittykummun paloasema

Niittykummun paloasema oli yksi viidestä Espoossa sijaitsevasta paloasemasta. Paloasemalla oli jatkuva sukellusvalmius eli asema toimi myös vesipelastusasemana ja tarvittaessa miehitti Nuottaniemessä sijaitsevan veneen. Asema valmistui vuonna 1991. Asemarakennuksen osoite on Niittyportti 1 ja se sijaitsee lähellä Länsiväylää, sekä kauppakeskus Niittyä.
Asema toimi Länsi-Uudenmaan pelastuslaitoksen alaisuudessa asematunnuksella 20. Aseman toiminta muutti Matinkylän paloasemalle 12.9.2024. Ensimmäinen työvuoro aloitti päivän uusissa tiloissa aamulla kello 8.
Paloaseman suunnittelu.
Nyt käytöstä poistunut Niittykummun paloasema oli merkittävä suunnannäyttäjä Länsi-Uudenmaan pelastuslaitoksen paloasemasuunnittelussa valmistuessaan. Paloasema rakennettiin puhdas paloasema -mallin mukaisesti. Malli perustuu siihen, että kaikki sammutustilanteessa likaantuneet varusteet ja kalusto erotetaan puhtaista tiloista niin hyvin kuin mahdollista. Samalla konseptilla on Niittykummun paloaseman jälkeen rakennettu Leppävaaran, Mikkelän, Karjaan, Kirkkonummen ja uusimpana Matinkylän ja Espoonlahden uudet paloasemat.
Hangon paloasema

&lt;mapframe text="Paloaseman sijainti kartalla." latitude="59.836483" longitude="22.993898" zoom="12" width="250" height="250" align="right"&gt;{
 "type": "FeatureCollection",
 "features": [
 "type": "Feature",
 "properties": {
 "marker-color": "FF6347",
 "marker-size": "medium",
 "marker-symbol": "fire-station"
 "geometry": {
 "type": "Point",
 "coordinates": [
 22.993898,
 59.836483
 ]
}&lt;/mapframe&gt;
Hangon paloasema (asema 90) on otettu käyttöön vuonna 1992. Se on Suomen eteläisin jatkuvassa valmiudessa oleva paloasema. Paloasemalla on ympäri vuorokauden valmiudessa paloesimies, kolme - neljä palomiestä ja kaksi ensihoitajaa, sekä arkisin klo. 8 - 20 toiset kaksi ensihoitajaa. Asema miehittää tarvittaessa meriyksiköt, joilla pystytään operoimaan laajoillakin merialueilla. Hangon paloasemalla on valmiudet osallistua merellä tapahtuvaan öljyntorjuntaan. Aseman henkilökunta palvelee asiakkaitaan suomeksi ja ruotsiksi. Hangon paloasema toimii Länsi-Uudenmaan pelastuslaitoksen alaisuudessa. 
Vakituisen paloaseman lisäksi samassa rakennuksessa toimii Hangon puolivakituinen palokunta (Hangon PVPK).
Posteljooninpuisto

 
Posteljooninpuisto on 1930-luvulta peräisin oleva muotopuutarhatyyppinen puistoalue, joka sijaitsee Tampereen ydinkeskustassa Rautatienkadun ja Itsenäisyydenkadun kulmauksessa. Sen pohjoislaidalla on Tampereen entinen pääpostitalo. Posteljooninpuisto liittyy kiinteästi myös viereiseen rautatieasemaan, jonka Museovirasto on luokitellut valtakunnallisesti merkittäväksi rakennetuksi kulttuuriympäristöksi. Puiston omistaa Tampereen kaupunki.
Posteljooninpuisto on kasvillisuudeltaan lehtipuuvaltainen. Sinne on istutettu muun muassa puistolehmuksia. Puiston kaikki nurmialueet, kulkureittien rakenteet ja valaisimet uusittiin vuosina 2017–2018. Samalla puiston alle tehtiin allas, jonka tarkoituksena on estää hulevesiä valumasta rautatien alittavaan tunneliin.
Puistossa on Aimo Talevan suunnittelema teräsveistos "Elämän virta" (1984). Se on iskelmä- ja tangolaulaja Olavi Virralle omistettu muistomerkki. Virta asui Tampereella elämänsä viimeiset ajat.
Miklós Révai

Mátyás Miklós János Révai, , (1750–1807) oli unkarilainen kirjailija ja kielentutkija. Hän liittyi 17-vuotiaana piaristiveljeskuntaan. Hän toimi veljeskunnan kouluissa eri paikkakunnilla aluksi piirustuksen, myöhemmin filosofian, runousopin ja kieliopin opettajana. Sen ohessa hän kuitenkin tutki Unkarissa ja ulkomailla muun muassa unkarin kielen vanhoja muistomerkkejä ja julkaisi kokoelman unkarilaista runoutta (Ferenc Faludin, Lőrinc Orczyn ja Ábrahám Barcsayn runoja sekä myös omiaan: "A magyar költeményes gyűjtemény", 1787–1789).
Unkarin kielen ja kirjallisuuden professorin viran avauduttua Budapestin yliopistossa Révai nimitettiin siihen 1802. Jo seuraavana vuonna hän julkaisi teoksessaan "Antiquitates literaturæ hungaricæ" selityksensä unkarin kielen vanhimpaan yhtenäiseen kielenmuistomerkkiin "Halotti Beszédiin". Unkarin kieliopin "Elaboratior grammatica hungarica" hän julkaisi 1803–1806. Kaksiosainen teos sisältää sananjohto-oppia ja lauseoppia, kolmannen osan käsikirjoitus jäi häneltä julkaisematta. Hän ottaa siinä laajasti huomioon vanhempaa unkarin kirjakieltä ja myös kansanmurteita ja osoittaa aikaansa nähden taitavaa historiallista kielellisten yksityiskohtien käsitystapaa. Révaita pidetään Jacob Grimmin edeltäjänä. Révain kieliopin kolmannen osan julkaisi 1908 professori Zsigmond Simonyi.
IBM Aptiva

IBM Aptiva on IBM:n valmistama mikrotietokonemallisto, joka julkaistiin syyskuussa 1994. Sen oli tarkoitus korvata IBM PS/1 -malli. Se jäi lopulta yhtiön viimeiseksi kuluttajatietokonemallistoksi. Ensimmäiset Aptiva-tietokoneet perustuivat Intelin 80486 -suorittimille, mutta myöhemmät käyttivät Pentium-suorittimia tai AMD:n valmistamia suorittimia. Aptiva koneissa oli SVGA-näyttö, 270–727 megatavun kiintolevy sekä käyttömuistia 4–8 megatavua, joka oli laajennettavissa 128 megatavuun saakka. Esiasennettuina ohjelmistoina olivat IBM PC-DOS 6.3, Microsoft Windows 3.11, PFS:WindowWorks, FaxWorks ja Quicken. IBM Aptiva -tietokoneissa oli myös CD-ROM -asema Pentium-suorittimilla varustetuissa myöhemmissä malleissa oli esiasennettu Windows 95 tai vaihtoehtoisesti OS/2.
Useissa myöhemmin myydyissä Aptivan Multimedia-malleissa oli lisäksi äänikortti, kaiuttimet ja laadukkaampi näytönohjain sekä lisäohjelmia kuten Microsoft Encarta, Lotus Smartsuite tai pelejä kuten Caesar II. 
Laitteiston erikoisuudet.
Eräissä IBM:n malleissa käytettiin Mwave-piiriä, jonka ohjelmoitavan digitaalisen signaaliprosessorin oli tarkoitus korvata sekä äänikortin että modeemin toiminnallisuus ja mahdollistaa myös telefaksien lähettäminen ja vastaanotto ja toimia puhelinvastaajana.
Piirin mainostettiin myös mahdollistavan MPEG-audion purun ja puheentunnistuksen.
Tämä piiri tunnettiin yhteensopivuusongelmista ja lukuisista muista ongelmista.
Esimerkiksi ääniominaisuuksien käyttö samaan aikaa modeemin kanssa pakotti tiedonsiirron hidastamiseen. Äänipuoli ei ollut täysin Sound Blaster -yhteensopiva.
Laitteiston huono toiminta johti ryhmäkanteeseen IBM:aa vastaan, jossa kaikki tiettyjen Mwaven sisältävien, vuosina 1994–2000 myytyjen, Aptiva ja ThinkPad -tietokoneiden omistajat saivat korvauksia.
Natalie Goldberg

Natalie Goldberg (4. tammikuuta 1948) on yhdysvaltalainen kirjailija ja puhuja, joka tunnetaan zen-harjoitusta ja kirjoittamista käsittelevistä kirjoistaan.
Ura.
Natalie Goldberg on opiskellut zenbuddhalaisuutta yli 30 vuotta ja hän harjoitti 12 vuotta Dainin Katagirin oppilaana. Hänen vuonna 1986 julkaistu kirjansa "Luihin ja ytimiin" on myynyt yli miljoona kappaletta, ja sitä pidetään vaikutusvaltaisena kirjoittamistaidon oppaana. Hän kirjoitti sille jatko-osan "The True Secret of Writing" vuonna 2013. Goldberg on opettanut kirjoittamista seminaareissa, ja hän toimii myös zenbuddhalaisuuden opettajana Upaya Zen Centerissä. Hän asuu Santa Fessä, New Mexicossa.
Gyula Reviczky

Gyula Reviczky (1855–1889) oli unkarilainen runoilija, jonka vakavan taiteellinen, tunteikas ja muodoltaan kaunis lyriikka kuvasi etenkin ihmiskohtalon ongelmia. Hän julkaisi muun muassa runokokoelmat "Ifjuságom" ('Nuoruuteni', 1883) ja "Magány" ('Yksinäisyys', 1888). Hänen kootut runoelmansa ilmestyivät 1895.
Reviczkin runot "Itselleni" ja "Panin kuolema" on suomentanut Toivo Lyy, ja ne on julkaistu antologiassa "Unkarin lyyra" (SKS 1970).
Junoon (vuoden 1978 elokuva)

Junoon (suom. ”Intohimo”) on Shyam Benegalin ohjaama intialainen hindinkielinen draamaelokuva vuodelta 1978. Elokuva perustuu Ruskin Bondin pienoisromaaniin "A Flight of Pigeons" ja se sijoittuu sepoykapinan aikaan.
Mary Ellis

Mary Ellis (2. helmikuuta 1917 – 24. heinäkuuta 2018) oli brittiläinen lentäjä. Toisen maailmansodan aikana hän oli osa Air Transport Auxiliarylle lentoja tehneistä naislentäjien joukosta. ATA:n tehtävänä oli lentää koneita tehtailta lentotukikohtiin. Ellisiä kuvailtiin brittiläisten naislentäjien pioneeriksi.
Elämäkerta.
Mary Ellis eli alun perin Mary Wilkins syntyi 2. helmikuuta 1917 Leafieldissä Englannin Oxforshiressä. Hänen isänsä oli Charles ja äiti Ellen Wikins. Perheeseen kuului viisi lasta. Ellis kiinnostui lentokoneista jo lapsena. Lähellä hänen kotiaan sijaitsivat kuninkaallisten ilmavoimien Bicesterin ja Port Meadow'n tukikohdat. Perheen isä kustansi tyttärensä huvilennoille lapsena de Havilland D.H.60 Moth-koneilla. Sittemmin hän otti lentotunteja Witneyn lentokentällä.
Toisen maailmansodan syttymisen jälkeen Ellis kuuli vuonna 1940 radiosta mainoksen, jolla etsittiin naislentäjiä Air Transport Auxiliaryn eli ATA:n palvelukseen. Hän liittyi ATA:n riveihin vuonna 1941. Naiset eivät saaneet lentää taistelulentoja. ATA:n lentäjät lensivät lentokoneita tehtailta lentotukikohtiin. Ellis itse arvioi sittemmin lentäneensä noin tuhatta konetta ja 76:ta eri lentokonetyyppiä. Koneet vaihtelivat Supermarine Spitfire-hävittäjistä pommikoneisiin, kuten Vickers Wellington. Vaikka kyse ei ollut varsinaisista taistelulennoista, tehtävät olivat silti joskus vaaralisia. Mahdollisesti oman puolen imatorjunta ampui hänen koneensa alas Bournemouthissa. Hän selvisi myös sumussa läheltä piti törmäyksestä laskeutuessaan ja jouduttuaan tekemään pakkolaskun Spitfiren laskeutumistelineen jumiuduttua.
ATA lakkautettiin vuonna 1945 ja Ellis siirtyi kuninkaallisten ilmavoimien palvelukseen. Hän oli yksi ensimmäinen Gloster Meteor-suihkuhävittäjällä lentäneistä naisista. Sittemmin hän palkkautui erään rikkaan liikemiehen yksityislentäjäksi. Liikemies osti Sandownin lentokentän Wightsaarella ja Ellisistä tuli kentän johtaja vuonna 1950. Ellis toimi tehtävässään aina vuoteen 1970 saakka. Hän toimi sittemmin Air Transport Auxiliary Association-järjestössä. Mary Ellis kuoli 24. heinäkuuta 2018 kotonaan Wightsaarella. Ellis oli elossa vielä olleista ATA:n entisistä lentäjistä toiseksi viimeinen. Hän oli mennyt naimisiin lentäjä Don Ellisin kanssa vuonna 1961. Don oli kuollut 2009 ja parilla ei ollut lapsia.
Sam Farrar

Sam John Farrar (s. 29. kesäkuuta 1978 Los Angeles, Kalifornia, Yhdysvallat) on yhdysvaltalainen muusikko, laulaja ja tuottaja. Hän on popyhtye Maroon 5:n jäsen ja soittaa siinä useita eri soittimia. Hän liittyi yhtyeeseen kiertuemuusikkona vuonna 2012, ja hänestä tuli virallinen jäsen vuonna 2016.
Farrar on lisäksi ollut rockyhtye Phantom Planetin basistina vuodesta 1994 lähtien.
Acharávi

Acharávi () on Kreikan kylä, joka sijaitsee Korfun saarella. Se kuuluu hallinnollisesti Pohjois-Korfun kuntaan, Korfun alueyksikköön ja Jooniansaarten alueeseen. Se on osa Ágios Panteleímonaksen kyläyhdyskuntaa. Kylän väkiluku on 1 013 (vuonna 2011). Acharávi on Pohjois-Korfun kunnan kuntakeskus.
Acharávin kylä sijaitsee Korfun pohjoisrannikolla Pantokrátoras-vuoren pohjoispuolelle, linnuntietä noin 22 kilometriä pohjoiseen saaren keskuksesta Korfun kaupungista. Aiemmin kylä kuului Thinálin kuntaan ja vuosina 2011-2019 Korfun kuntaan ja sen Thinálin kunnallisyksikköön.
Ágios Matthaíos

Ágios Matthaíos (; myös transl. "Ágios Matthéos") on Kreikan kylä, joka sijaitsee Korfun saarella. Se kuuluu hallinnollisesti Etelä-Korfun kuntaan, Korfun alueyksikköön ja Jooniansaarten alueeseen. Kylän väkiluku on 1 088 (vuonna 2011).
Ágios Matthaíoksen kylä sijaitsee Korfun eteläisissä sisäosissa linnuntietä noin 15 kilometriä etelälounaaseen saaren keskuksesta Korfun kaupungista. Kylä samoin kun sen pääkirkko on nimetty Pyhän Matteuksen mukaan.
Ágios Matthaíos muodostaa myös laajemman kyläyhdyskunnan (Δημοτική Κοινότητα Αγίου Ματθαίου, "Dimotikí Koinótita Agíou Matthaíou"), johon kuuluvat varsinaisen Ágios Matthaíoksen kylän lisäksi kylät Chalikoúnas ja Skála. Koko yhdyskunnan väkiluku on 1 190.
Aiemmin kylä kuului Meliteieísin kuntaan ja vuosina 2011–2019 Korfun kuntaan ja sen Meliteieísin kunnallisyksikköön.
Ampelókipoi (Zákynthos)

Ampelókipoi () on Kreikan kylä, joka sijaitsee Zákynthoksen saarella. Se kuuluu hallinnollisesti Zákynthoksen kuntaan, Zákynthoksen alueyksikköön ja Jooniansaarten alueeseen. Kylän väkiluku on 1 606 (vuonna 2011).
Ampelókipoin kylä sijaitsee Zákynthoksen koillisosassa noin neljä kilometriä lounaaseen Zákynthoksen kaupungista, heti Zákynthoksen lentokentän länsipuolella. Kylän vanha nimi oli vuoteen 1953 saakka "Róido" (Ρόιδο), ja sitä käytetään usein edelleen.
Ampelókipoi muodostaa myös laajemman kyläyhdyskunnan (Δημοτική Κοινότητα Αμπελοκήπων, "Dimotikí Koinótita Ampelokípon"), johon kuuluu varsinaisen Ampelókipoin kylän lisäksi kylä Kalpáki. Koko yhdyskunnan väkiluku on 1 930.
Efxeinoúpoli

Efxeinoúpoli () on Kreikan kaupunki, joka kuuluu hallinnollisesti Almyróksen kuntaan, Magnesian alueyksikköön ja Thessalian alueeseen. Sen väkiluku on 2 281 (vuonna 2011).
Efxeinoúpolin pieni kaupunki sijaitsee heti Almyróksen kaupungin länsipuolella ja on sen esikaupunki. Efxeinoúpoli muodostaa myös laajemman kaupunkiyhdyskunnan (Δημοτική Κοινότητα Ευξεινουπόλεως, "Dimotikí Koinótita Efxeinoupóleos"), johon kuuluu varsinaisen Efxeinoúpolin kaupungin lisäksi Ágios Ioánniksen kylä. Koko yhdyskunnan väkiluku on 2 293.
Gaïtáni

Gaïtáni (, ) on Kreikan kylä, joka sijaitsee Zákynthoksen saarella. Se kuuluu hallinnollisesti Zákynthoksen kuntaan, Zákynthoksen alueyksikköön ja Jooniansaarten alueeseen. Gaïtáni muodostaa oman kyläyhdyskuntansa (Δημοτική Κοινότητα Γαϊτανίου, "Dimotikí Koinótita Gaïtaníou"). Kylän väkiluku on 1 899 (vuonna 2011).
Gaïtánin kylä sijaitsee Zákynthoksen itäosissa Zákynthoksen kaupungin länsipuolella. Kylän kirkko on omistettu Kaikkivaltiaalle ("Pantokrátoras") sekä pyhittäjä Joosef Samakos Kreetalaiselle, jonka pyhäinjäännökset Kreetalta pakolaisina tulleet toivat kylään vuonna 1669.
Karditsomagoúla

Karditsomagoúla () on Kreikan kaupunki, joka kuuluu hallinnollisesti Kardítsan kuntaan, Kardítsan alueyksikköön ja Thessalian alueeseen. Se muodostaa oman kaupunkiyhdyskuntansa (Δημοτική Κοινότητα Καρδιτσομαγούλας, "Dimotikí Koinótita Karditsomagoúlas"). Kaupungin väkiluku on 2 063 (vuonna 2011).
Karditsomagoúlan pieni kaupunki sijaitsee Pámisos-joen varrella noin kolme kilometriä pohjoiseen Kardítsan keskustasta. Se on nykyisin käytännössä kasvanut kiinni Kardítsaan ja on sen esikaupunki. Asutus mainitaan turkkilaisissa lähteissä vuonna 1454/1455 nimellä "Magoúla Moustafá" (Μαγούλα Μουσταφά). Kaupungissa on kaksikaarinen Pámisoksen ylittävä silta, joka on rakennettu 1800-luvun lopulla.
Katastári

Katastári (, ) on Kreikan kylä, joka sijaitsee Zákynthoksen saarella. Se kuuluu hallinnollisesti Zákynthoksen kuntaan, Zákynthoksen alueyksikköön ja Jooniansaarten alueeseen. Katastári muodostaa oman kyläyhdyskuntansa (Δημοτική Κοινότητα Κατασταρίου, "Dimotikí Koinótita Katastaríou"). Kylän väkiluku on 1 378 (vuonna 2011).
Katastárin kylä sijaitsee Zákynthoksen koillisosassa noin 17 kilometriä luoteeseen saaren keskuksesta Zákynthoksen kaupungista. Kylän edustan rannikolla on vanha suola-allas ("alykí"), joka on antanut nimensä koko Alykésin seudulle. Kylä levittäytyy laajalle alueelle, ja osa siitä on vanhaa yläkylää noin 1,5 kilometrin päässä merenrannasta, osa puolestaan sijaitsee rannikolla ja suola-altaalla. Suola-altaan lähelle laskee joki. Varhaisin maininta kylästä on venetsialaisvallan ajalta vuodelta 1498.
Aiemmin kylä kuului Alykésin kuntaan ja vuodesta 2011 lähtien Zákynthoksen kunnan Alykésin kunnallisyksikköön.
Kranéa (Lárisa)

Kranéa (), myös Kraniá (), on Kreikan kaupunki, joka kuuluu hallinnollisesti Elassónan kuntaan, Lárisan alueyksikköön ja Thessalian alueeseen. Se muodostaa oman kaupunkiyhdyskuntansa (Δημοτική Κοινότητα Κρανέας Ελασσόνας/Ελασσόνος, "Dimotikí Koinótita Kranéas Elassónas/Elassónos"). Kaupungin väkiluku on 2 691 (vuonna 2011).
Kranéan pieni kaupunki sijaitsee noin 26 kilometriä luoteeseen Elassónasta. Se on rakennettu noin 760 metrin korkeuteen merenpinnasta laskettuna. Asutuksen aiempi nimi oli "Xirokraniá" (Ξηροκρανιά). Seudun pääelinkeinoja ovat maanviljely, karjankasvatus ja mehiläistenhoito. Kaupungin nähtävyyksiin kuuluu Palaiokarián luostari.
Aiemmin kaupunki kuului Antichásian kuntaan ja vuodesta 2011 lähtien Elassónan kunnan Antichásian kunnallisyksikköön.
Kynopiástes

Kynopiástes () on Kreikan kylä, joka sijaitsee Korfun saarella. Se kuuluu hallinnollisesti Keski-Korfun ja Diapontisten saarten kuntaan, Korfun alueyksikköön ja Jooniansaarten alueeseen. Kylän väkiluku on 1 054 (vuonna 2011).
Kynopiástesin kylä sijaitsee Korfun keskiosissa noin kymmenen kilometriä etelälounaaseen saaren keskuksesta Korfun kaupungista. Kylän monet vanhat talot ovat kartanoita 1600–1800-luvuilta.
Kynopiástes muodostaa myös laajemman kyläyhdyskunnan (Δημοτική Κοινότητα Κυνοπιαστών, "Dimotikí Koinótita Kynopiastón"), johon kuuluvat varsinaisen Kynopiástesin kylän lisäksi kylät Chrysiís, Pikoulátika ja Soulaíika. Koko yhdyskunnan väkiluku on 2 290. Aiemmin kylä kuului Achílleion kuntaan ja vuosina 2011–2019 Korfun kuntaan ja sen Achílleion kunnallisyksikköön.
Lithakiá

Lithakiá () on Kreikan kylä, joka sijaitsee Zákynthoksen saarella. Se kuuluu hallinnollisesti Zákynthoksen kuntaan, Zákynthoksen alueyksikköön ja Jooniansaarten alueeseen. Lithakiá muodostaa oman kyläyhdyskuntansa (Δημοτική Κοινότητα Λιθακιάς, "Dimotikí Koinótita Lithakiás"). Kylän väkiluku on 1 307 (vuonna 2011).
Lithakián kylä sijaitsee Zákynthoksen eteläisissä sisäosissa linnuntietä noin 10 kilometriä lounaaseen Zákynthoksen kaupungista ja noin 2,5 kilometriä sisämaahan saaren etelärannikon Laganáksenlahdesta. Kylän tärkeimmät kirkot ovat Neitsyt Maria ("Panagía") "Faneroménin" kirkko 1300-luvulta ja Pyhän Johannes Teologin ("Ágios Ioánnis Theológos") kirkko 1500-luvulta.
Aiemmin kylä kuului Laganáksen kuntaan ja vuodesta 2011 lähtien Zákynthoksen kunnan Laganáksen kunnallisyksikköön.
Mouzáki (Zákynthos)

Mouzáki (, ) on Kreikan kylä, joka sijaitsee Zákynthoksen saarella. Se kuuluu hallinnollisesti Zákynthoksen kuntaan, Zákynthoksen alueyksikköön ja Jooniansaarten alueeseen. Kylän väkiluku on (2021).
Mouzákin kylä sijaitsee Zákynthoksen eteläisissä sisäosissa noin kymmenen kilometriä lounaaseen saaren keskuksesta Zákynthoksen kaupungista ja noin neljä kilometriä sisämaahan saaren etelärannikon Laganáksenlahdesta. Mouzáki muodostaa oman kyläyhdyskuntansa (Δημοτική Κοινότητα Μουζακίου, "Dimotikí Koinótita Mouzakíou"), johon ei kuulu muita asutuksia.
Kylä on saanut nimensä Mouzákisin suvusta, joka sai maata alueelta venetsialaisilta vuonna 1478. Mouzákin pääkirkko, joka on alun perin 1700-luvulta, on omistettu Pyhälle Nikolaokselle ("Ágios Nikólaos"). Toinen merkittävä kirkko on "Panagía" (Neitsyt Maria) "Viglatsoúran" kirkko alun perin 1500-luvulta. Kumpikin on uusittu vuoden 1953 maanjäristyksen jälkeen.
Rolf Gupta

Rolf Gupta (s. 14. tammikuuta 1967 Uppsala, Ruotsi) on norjalainen kapellimestari ja säveltäjä.
Gupta opiskeli Norjan musiikkikorkeakoulussa sävellystä Olav Anton Thommessenin ja Lasse Thoresenin johdolla. Hän sai myös yksityisopetusta Per Nørgårdilta ja Antonio Bibalolta. Orkesterinjohdon opintonsa Gupta suoritti Jorma Panulan (Sibelius-Akatemia), Ilja Musinin ja Herbert Blomstedtin johdolla. Amsterdamin konservatoriossa hän sai opetusta cembalonsoitossa, musiikin analyysissä ja orkesterinjohdossa.
Kapellimestarina Guptan ohjelmisto on ulottunut periodisoittimin tulkitusta barokkimusiikista uusiin teoksiin. Hän on kantaesittänyt muiden muassa Ørjan Matren, Jan Erik Mikalsenin, Stian Westerhusin, Lars Petter Hagenin, Jon Øivind Nessin, Rolf Wallinin, Henrik Hellsteniuksen, Lasse Thoresenin, Olav Anton Thommessenin, Hans Werner Henzen, Luciano Berion, Magnus Lindbergin, Peter Maxwell Daviesin ja Per Nørgårdin teoksia. Gupta on johtanut useiden oopperoiden, kuten "Joonan kirjan" (Olli Kortekangas), "Manifestin" (Rolf Wallin), "Den fjerde nattevaktin" (Gisle Kverndokk), "Der Alte von Bergen" (Bernhard Lang) ja "Reigenin" (Reinhard Lang) kantaesitykset.
Gupta toimi vuosina 2003–2006 Norjan radion orkesterin ja vuosina 2004–2006 Norsk Barokkorkesterin pääkapellimestarina. Vuosina 2005–2013 hän oli Kristiansandin sinfoniaorkesterin ja Kildenin oopperan (Opera Sør) pääkapellimestarina ja taiteellisena johtajana. Gupta on myös usein toiminut vierailevana kapellimestarina ulkomaisissa orkestereissa ja oopperataloissa. Hän on saanut useita Spellemann-palkintoja, ja vuonna 1996 hänen orkesterisävellyksensä "Chiaroscuro" (1995) oli suositeltuna teoksena Unescon Kansainvälisessä säveltäjärostrumissa. Vuonna 2012 Gupta sai nimityksen Agderin yliopiston professoriksi.
Pánormos (Skópelos)

Pánormos () on Kreikan kylä, joka sijaitsee Skópeloksen saarella. Se kuuluu hallinnollisesti Skópeloksen kuntaan, Sporadien alueyksikköön ja Thessalian alueeseen ja on osa Skópeloksen kaupungin kaupunkiyhdyskuntaa. Kylän väkiluku on 76 (vuonna 2011).
Pánormoksen kylä sijaitsee luonnonsatamalahden pohjukassa Skópeloksen länsirannikolla noin 11 kilometriä länteen Skópeloksen kaupungista. Sen arvellaan perineen nimensä samalle paikalle usein sijoitetulta antiikin ajan Panormoksen kaupungilta. Nykyinen kylä tunnetaan rannastaan, joka on saaren parhaita.
Pérama (Korfu)

Pérama () on Kreikan kylä, joka sijaitsee Korfun saarella. Se kuuluu hallinnollisesti Keski-Korfun ja Diapontisten saarten kuntaan, Korfun alueyksikköön ja Jooniansaarten alueeseen ja on osa Gastoúrin kyläyhdyskuntaa. Kylän väkiluku on 1 021 (vuonna 2011).
Péraman kylä sijaitsee Korfun itärannikon keskivaiheilla linnuntietä noin viisi kilometriä etelään saaren keskuksesta Korfun kaupungista. Kylän edustalla sijaitsee Pontikonísin saari. Aiemmin kylä kuului Achílleion kuntaan ja vuosina 2011–2019 Korfun kuntaan ja sen Achílleion kunnallisyksikköön.
Perivóli (Korfu)

Perivóli () on Kreikan kylä, joka sijaitsee Korfun saarella. Se kuuluu hallinnollisesti Etelä-Korfun kuntaan, Korfun alueyksikköön ja Jooniansaarten alueeseen. Kylän väkiluku on 1 378 (vuonna 2011).
Perivólin kylä sijaitsee Korfun eteläosassa noin 35 kilometriä etelään saaren keskuksesta Korfun kaupungista ja noin neljä kilometriä länteen Lefkímmistä.
Perivóli muodostaa myös laajemman kyläyhdyskunnan (Δημοτική Κοινότητα Περιβολίου, "Dimotikí Koinótita Perivolíou"), johon kuuluu varsinaisen Perivólin kylän lisäksi Potámian kylä. Koko yhdyskunnan väkiluku on 1 427. Aiemmin Perivóli kuului Korissían kuntaan ja vuosina 2011–2019 Korfun kuntaan ja sen Korissían kunnallisyksikköön.
Sykoúrio

Sykoúrio () on Kreikan kaupunki, joka kuuluu hallinnollisesti Témpin kuntaan, Lárisan alueyksikköön ja Thessalian alueeseen. Se muodostaa oman kaupunkiyhdyskuntansa (Δημοτική Κοινότητα Συκουρίου, "Dimotikí Koinótita Sykouríou"). Kaupungin väkiluku on 2 316 (vuonna 2011).
Sykoúrion pieni kaupunki sijaitsee Óssa-vuoren länsipuolella noin 20 kilometriä koilliseen Lárisasta. Aiemmin kaupunki kuului Néssonaksen kuntaan ja vuodesta 2011 lähtien Témpin kunnan Néssonaksen kunnallisyksikköön.
Vanáto

Vanáto (, ) on Kreikan kylä, joka sijaitsee Zákynthoksen saarella. Se kuuluu hallinnollisesti Zákynthoksen kuntaan, Zákynthoksen alueyksikköön ja Jooniansaarten alueeseen. Vanáto muodostaa oman kyläyhdyskuntansa (Τοπική Κοινότητα Βανάτου, "Topikí Koinótita Vanátou"). Kylän väkiluku on 1 045 (vuonna 2011).
Vanáton kylä sijaitsee Zákynthoksen itäisissä sisäosissa linnuntietä noin neljä kilometriä länteen saaren keskuksesta Zákynthoksen kaupungista. Kylän kirkot on omistettu Neitsyt Marialle ("Panagoúla" eli "Panagía") sekä arkkienkeleille ja Pyhälle Nikolaokselle ("Taxiárches kai Ágios Nikólaos").
Aiemmin kylä kuului Arkádioin kuntaan ja vuodesta 2011 lähtien Zákynthoksen kunnan Arkádioin kunnallisyksikköön.
Virós

Virós () on Kreikan kylä, joka sijaitsee Korfun saarella. Se kuuluu hallinnollisesti Keski-Korfun ja Diapontisten saarten kuntaan, Korfun alueyksikköön ja Jooniansaarten alueeseen. Kylän väkiluku on 1 201 (vuonna 2011).
Viróksen kylä sijaitsee Korfun keskiosissa noin kahdeksan kilometriä lounaaseen saaren keskuksesta Korfun kaupungista. Virós muodostaa myös laajemman kyläyhdyskunnan (Δημοτική Κοινότητα Βιρού, "Dimotikí Koinótita Viroú"), johon kuuluvat varsinaisen Viróksen kylän lisäksi kylät Ágios Geórgios, Bastoúni ja Kastanéa. Koko yhdyskunnan väkiluku on 2 140.
Aiemmin kylä kuului Achílleion kuntaan ja vuosina 2011–2019 Korfun kuntaan ja sen Achílleion kunnallisyksikköön.
Alma Karlin

Alma Maximiliana Karlin (1889 Celje, Styria (Steiermark) – 1950 Celje, Slovenia) oli itävaltalainen matkakirjailija.
Karlin kävi koulua Grazissa, ja koulun päätyttyä hän muutti äitinsä kanssa Lontooseen. Isä oli kuollut Karlinin ollessa kahdeksanvuotias. Lontoossa hän opiskeli kieliä ja omaksui niitä hämmästyttävän määrän, jopa suomea hänen sanotaan opiskelleen. Ensimmäisen maailmansodan puhjettua Karlin joutui itävaltalaisena lähtemään Lontoosta ja muutti Ruotsiin, jossa hän toimi kieltenopettajana. Hänen ensimmäinen teoksensa, kolminäytöksinen näytelmä, ilmestyi 1918 Saksassa. Sodan päätyttyä hän palasi Celjeen, joka nyt sijaitsi Jugoslaviassa. Hän perusti kielikoulun ja kokosi sillä rahaa marraskuussa 1919 alkavaa matkaansa varten.
Kolmivuotiseksi suunniteltu matka venyi kahdeksan vuoden mittaiseksi ja päättyi 1927 Karlinin saatua tiedon äitinsä sairastumisesta. Itsekin hän oli heikossa kunnossa matkalla saatujen tautien vuoksi. Hänen ystävänsä, taidemaalari Thea Schreiber Gamelin muutti 1930-luvun alussa hänen luokseen, ja he asuivat yhdessä Karlinin kuolemaan asti.
Matkan alkupuolesta Hongkongiin saakka kertova kirja "Einsame Weltreise" ilmestyi 1928 ja oli heti menestys. Mika Waltarin suomennos "Yksin maailman ääriin" ilmestyi vasta 1934. Karlin kirjoitti myös loppumatkasta, mutta teosta ei ole suomennettu, kuten ei muitakaan Karlinin teoksia. Hän kirjoitti enimmäkseen saksaksi. Vastalauseena natsien valtaannousulle hän lopetti saksaksi kirjoittamisen. Hänen kirjansa poltettiin Saksassa roviolla rappiokirjallisuutena. Hän joutui joksikin aikaa internointileirille, josta hänet oli tarkoitus lähettää keskitysleirille, mutta Thea Schreiber onnistui puhumaan hänet vapaaksi. Hän sairasti tuberkuloosia mutta kuoli rintasyöpään.
Karlin keräsi matkan varrella esineistöä, jota on nykyisin esillä Celjen aluemuseossa.
Zoom (ohjelmisto)

Zoom on Zoom Video Communicationsin kehittämä VoIP-palvelu sekä pikaviestintäohjelma. Ilmaisversiossa ryhmäpuheluissa voi olla 100 samanaikaista käyttäjää, 40 minuutin aikarajoituksella. Käyttäjillä on mahdollisuus tilata maksullinen versio, joista suurin sallii jopa 1 000 käyttäjää samanaikaisesti.
Zoomin käyttö kasvoi merkittävästi maailmanlaajuisesti sen jälkeen, kun koronaviruspandemian vuoksi toteutetut karanteenitoimenpiteet otettiin käyttöön. 
Zoomia on arvosteltu tietoturvaongelmen vuoksi. Esimerkiksi niin sanotussa zoombombingisssa (eng. 'Zoomin pommittaminen') häiriköt ovat päässeet liittymään toisten ihmisten videopuheluihin.
Ominaisuudet.
Zoomin ominaisuuksiin kuuluvat henkilökohtaiset kokoukset, ryhmävideoneuvottelut, näytön jakaminen, lisäosat, selainlaajennukset ja mahdollisuus tallentaa kokouksia. Joissakin tietokoneissa ja käyttöjärjestelmissä voi valita virtuaalisen taustakuvan, joka näkyy käyttäjän takana todellisen ympäristön sijaan.
Vastaanotto.
Zoomia on kritisoitu tietosuoja- ja tietoturvaongelmista, jotka ovat johtaneet ohjelmiston tarkempaan valvontaan. Vicen tutkimus osoitti että Zoomin iOS-sovellus lähettää käyttäjätietoja Facebookille. Yrityksen toimitusjohtaja Eric Yuan ilmoitti blogissa 27. maaliskuuta 2020, että yritys poisti koodin, joka lähetti käyttäjätietoja Facebookille.
Sensuuri.
Vuonna 2020 kolmen ihmisoikeusaktivistin tilit jäädytettiin, kun he isännöitsivät Zoom-puheluita, joissa keskusteltiin Taivaallisen rauhan aukion mielenosoituksista. Heidän tilinsä palautettiin myöhemmin ja yhtiö sanoi, että heillä on uusi prosessi vastaavien tilanteiden hoitamiseen.
Mouzáki

Mouzáki () voi viitata seuraaviin paikkoihin Kreikassa:
Sochaczewin piirikunta

Sochaczewin piirikunta () on yksi Masovian voivodikunnan piirikunnista. Piirikunnan arvioitu väkiluku oli vuoden 2019 lopussa 85 045. Siihen kuuluvat seitsemän kuntaa ovat Brochów, Iłów, Młodzieszyn, Nowa Sucha, Rybno, Sochaczew ja Teresin.
Vuoden 2019 lopussa Sochaczewin piirikunnan asukkaista 51,7 prosenttia oli naispuolisia ja 48,3 prosenttia miespuolisia. Alle 18-vuotiaat muodostivat 19,1 prosenttia piirikunnan väestöstä, työikäiset 59,9 prosenttia ja eläkeikäiset 21 prosenttia väestön keski-iän ollessa 41,2 vuotta. Vuonna 2019 piirikunnassa syntyi 875 lasta. Sochaczewin piirikunnan väkiluvun ennakoidaan pienenevän 77 913 asukkaaseen vuoteen 2050 mennessä.
Froidos

Froidos on kunta Koillis-Ranskassa Meusen departementissa Grand Estin alueella. Kunnassa asui 98 asukasta vuonna 2017 ja sen pinta-ala on 8,74 neliökilometriä.
Froidos’n väkiluku on kasvanut kuudella henkilöllä vuodesta 2007, jolloin kunnassa asui 92 asukasta. Vuonna 2012 kunnan väkiluku oli 100, eli siellä asui kaksi asukasta enemmän kuin vuoden 2017 väestönlaskennassa.
Sokołówin piirikunta

Sokołówin piirikunta () on yksi Masovian voivodikunnan piirikunnista. Piirikunnan arvioitu väkiluku oli vuoden 2019 lopussa 53 804. Siihen kuuluvat kahdeksan kuntaa ovat Bielany, Ceranów, Jabłonna Lacka, Kosów Lacki, Repki, Sabnie, Sokołów Podlaski ja Sterdyń.
Sokołówin piirikunnan pinta-alasta maatalousmaata on noin 70 prosenttia, metsää noin 22 prosenttia ja vesistöjä noin yksi prosentti.
Vuoden 2019 lopussa Sokołówin piirikunnan asukkaista 50,5 prosenttia oli naispuolisia ja 49,5 prosenttia miespuolisia. Alle 18-vuotiaat muodostivat 17,5 prosenttia piirikunnan väestöstä, työikäiset 58,9 prosenttia ja eläkeikäiset 23,6 prosenttia väestön keski-iän ollessa 42,7 vuotta. Vuonna 2019 piirikunnassa syntyi 509 lasta. Sokołówin piirikunnan väkiluvun ennakoidaan pienenevän 39 757 asukkaaseen vuoteen 2050 mennessä.
Heippes

Heippes on kunta Koillis-Ranskassa Meusen departementissa Grand Estin alueella. Kunnassa asui 76 asukasta vuonna 2017 ja sen pinta-ala on 10,48 neliökilometriä.
Heippesin väkiluku on kasvanut neljällä henkilöllä vuodesta 2007, jolloin kunnassa asui 72 asukasta. Myös vuonna 2012 kunnan väkiluku oli 72.
Perivólia

Perivólia (, ”Puutarhat”, ”Hedelmätarhat”) voi viitata seuraaviin paikkoihin:
Szydłowiecin piirikunta

Szydłowiecin piirikunta () on yksi Masovian voivodikunnan piirikunnista. Piirikunnan arvioitu väkiluku oli vuoden 2019 lopussa 53 804. Siihen kuuluvat viisi kuntaa ovat Chlewiska, Jastrząb, Mirów, Orońsko ja Szydłowiec.
Vuoden 2019 lopussa Szydłowiecin piirikunnan asukkaista 50,2 prosenttia oli naispuolisia ja 49,8 prosenttia miespuolisia. Alle 18-vuotiaat muodostivat 18,1 prosenttia piirikunnan väestöstä, työikäiset 61,5 prosenttia ja eläkeikäiset 20,4 prosenttia väestön keski-iän ollessa 41,1 vuotta. Vuonna 2019 piirikunnassa syntyi 335 lasta. Szydłowiecin piirikunnan väkiluvun ennakoidaan pienenevän 32 432 asukkaaseen vuoteen 2050 mennessä.
Futeau

Futeau on kunta Koillis-Ranskassa Meusen departementissa Grand Estin alueella. Kunnassa asui 161 asukasta vuonna 2017 ja sen pinta-ala on 1,73 neliökilometriä.
Futeaun väkiluku on kasvanut kuudella henkilöllä vuodesta 2007, jolloin kunnassa asui 155 asukasta. Vuonna 2012 kunnan väkiluku oli 165, eli siellä asui neljä henkilöä enemmän kuin vuoden 2017 väestönlaskennassa.
Węgrówin piirikunta

Węgrówin piirikunta () on yksi Masovian voivodikunnan piirikunnista. Piirikunnan arvioitu väkiluku oli vuoden 2019 lopussa 65 822. Siihen kuuluvat kahdeksan kuntaa ovat Grębków, Korytnica, Liw, Łochów, Miedzna, Sadowne, Stoczek ja Wierzbno.
Węgrówin piirikunnalla on yhteistä rajaa Ostrówin, Sokołówin, Siedlcen, Mińskin, Wołominin ja Wyszkówin piirikuntien kanssa.
Vuoden 2019 lopussa Węgrówin piirikunnan asukkaista 50,1 prosenttia oli naispuolisia ja 49,9 prosenttia miespuolisia. Alle 18-vuotiaat muodostivat 19 prosenttia piirikunnan väestöstä, työikäiset 59,5 prosenttia ja eläkeikäiset 21,5 prosenttia väestön keski-iän ollessa 41,3 vuotta. Vuonna 2019 piirikunnassa syntyi 707 lasta. Węgrówin piirikunnan väkiluvun ennakoidaan pienenevän 55 826 asukkaaseen vuoteen 2050 mennessä.
Dombras

Dombras on kunta Koillis-Ranskassa Meusen departementissa Grand Estin alueella. Kunnassa asui 138 asukasta vuonna 2017 ja sen pinta-ala on 11,27 neliökilometriä.
Dombras’n väkiluku oli vuonna 2007 sama kuin vuoden 2017 väestönlaskennassa. Vuonna 2012 kunnan väkiluku oli 131, eli siellä asui seitsemän henkilöä vähemmän kuin vuoden 2017 väestönlaskennassa.
Wołominin piirikunta

Wołominin piirikunta () on yksi Masovian voivodikunnan piirikunnista. Piirikunnan arvioitu väkiluku oli vuoden 2019 lopussa 249 299. Siihen kuuluvat kahdeksan kuntaa ovat Dąbrówka, Jadów, Klembów, Poświętne, Radzymin, Strachówka, Tłuszcz ja Wołomin.
Vuoden 2019 lopussa Wołominin piirikunnan asukkaista 51,8 prosenttia oli naispuolisia ja 48,2 prosenttia miespuolisia. Alle 18-vuotiaat muodostivat 22,6 prosenttia piirikunnan väestöstä, työikäiset 60,3 prosenttia ja eläkeikäiset 17 prosenttia väestön keski-iän ollessa 38,4 vuotta. Vuonna 2019 piirikunnassa syntyi 3 252 lasta. Wołominin piirikunnan väkiluvun ennakoidaan kasvavan 320 902 asukkaaseen vuoteen 2050 mennessä.
Mogeville

Mogeville on kunta Koillis-Ranskassa Meusen departementissa Grand Estin alueella. Kunnassa asui 85 asukasta vuonna 2017 ja sen pinta-ala on 6,37 neliökilometriä.
Mogevillen väkiluku on kasvanut 12 henkilöllä vuodesta 2007, jolloin kunnassa asui 73 asukasta. Vuonna 2012 kunnan väkiluku oli 74, eli siellä asui 11 henkilöä vähemmän kuin vuoden 2017 väestönlaskennassa.
Saikurahaapsanen

Saikurahaapsanen ("Saperda scalaris") on sarvijäärien heimoon kuuluva kovakuoriaislaji. Aikuinen saikurahaapsanen on keskikokoinen, kapeahko ja pituudeltaan 11-16 mm. Lajin tunnistaa helposti pohjaväriltään mustien peitinsiipien erikoisesta kuvioinnista ollen täten eräs kauneimmista jäärälajeistamme. Lajin koko ruumis on lyhyen, tiiviin, nukkamaisen, kellanharmaan tai harmaan pohjakarvoituksen peitossa. Nuoret harmaat aikuiset muuttuvat muutamassa päivässä pohjaväriltään kellanvihreiksi. Saikurahaapsasen isäntäpuuna on monet avoimilla paikoilla äskettäin kuolleet lehtipuut kuten raita, koivu, pihlaja, lepät ja tammi. Saikurahaapsanen esiintyy usein erityisesti koivunmantokuoriaisen ("Scolytus ratzeburgi") tappamissa koivuissa sekä lepänhutikirjaajan ("Dryocoetes alni") tappamissa lepissä. Aikuiset saikurahaapsaset ovat liikkeellä kesä-heinäkuussa nakertaen puiden lehtiä.
Saikurahaapsasen mutkittelevat toukkakäytävät ovat noin 6 mm leveät ja kulkevat puun kuoren alla uurtaen hiukan pintapuuta. Toukan sisäänmenoreikä puun pinnassa samoin kuin ulostuloreikä kuoressa ovat pyöreitä ja läpimitaltaan noin 5 mm.
Saikurahaapsanen elää Suomessa koko maassa vakiintuneena ja yleisenä lajina ja se on luokiteltu elinvoimaiseksi. Lajia esiintyy pääasiassa Euroopassa.
Saikurahaapsasessa loisii loiskärpästen ("Tachinidae") heimoon kuuluva "Billaea triangulifera".
Give a Little More

Give a Little More on yhdysvaltalaisen popyhtye Maroon 5:n kappale, joka julkaistiin toisena singlenä yhtyeen kolmannelta studioalbumilta "Hands All Over" elokuussa 2010.
Kappale on yhtyeen jäsenten Adam Levinen, Jesse Carmichaelin ja James Valentinen kirjoittama. Sen on tuottanut Robert John ”Mutt” Lange. ”Give a Little More” ylsi kotimaassaan Billboard Hot 100 -listalla parhaimmillaan sijalle 86.
Never Gonna Leave This Bed

Never Gonna Leave This Bed on yhdysvaltalaisen popyhtye Maroon 5:n kappale, joka julkaistiin kolmantena singlenä yhtyeen kolmannelta studioalbumilta "Hands All Over" tammikuussa 2011.
Kappale on yhtyeen laulaja Adam Levinen kirjoittama ja sen on tuottanut Robert John ”Mutt” Lange. ”Never Gonna Leave This Bed” ylsi kotimaassaan Billboard Hot 100 -listalla parhaimmillaan sijalle 55.
Tyynenmerenboat

Tyynenmerenboat eli fidžinboat ("Candoia") on boakäärmeiden (Boidae) heimoon kuuluva käärmesuku, jossa on viisi lajia. Niitä tavataan Malaijien saariston itäosissa ja Tyynenmeren lounaisosissa.
Ulkonäkö ja koko.
Tyynenmerenboien pää on kolmiomainen kuten kyykäärmeillä, kuonon kärki on ylöspäin kääntynyt ja kuoppaelimet puuttuvat. Suomut ovat paksuja harjasuomuja. Maassa elävät lajit ovat tanakampia ja puussa elävät solakampia. Lajien koko vaihtelee noin 40–60 senttiä pitkästä tyynenmerenboasta ("Candoia carinata") suurimpaan "Candoia bibroniin", jonka naaraat voivat kasvaa yli 2,1-metrisiksi.
Levinneisyys ja elinympäristö.
Tyynenmerenboien levinneisyysalue ulottuu Sulawesilta ja Molukeilta lännestä Uuden-Guinean, Bismarckinsaarten, Melanesian ja Polynesian läpi aina Amerikan Samoalle idässä. Pohjoisimmillaan ne ovat Palaulla ja eteläisimmillään Loyautésaarilla.
Tyynenmerenboia tavataan moninaisista elinympäristöistä. Muiden boakäärmeiden tavoin niitä on kosteissa sademetsissä, mutta yhtä lailla ne viihtyvät kuivilla ruohomailla, metsissä, kaakao- ja kookosviljelmillä sekä ihmisasutuksen lähellä.
Elintavat.
Tyynenmerenboiin kuuluu sekä maassa että puissa eläviä lajeja. Uudenguineanboa ("Candoia aspera") elää täysin maassa ja on jopa osittain sopeutunut kaivamiseen, kun taas tyynenmerenboa ja "Candoia superciliosa" kiipeilevät puissa tarttumahäntineen. Tyynenmerenboat ovat yöeläimiä.
Lisääntyminen.
Tyynenmerenboat synnyttävät lajista riippuen kerralla 2–80 elävää poikasta. Tyynenmerenboan poikuekoko on vain 2–6, kun taas tyynenmerenmaaboa ("Candoia paulsoni") voi synnyttää yli 70 poikasta.
Ravinto.
Tyynenmerenboat saalistavat väijymällä pääasiassa öisin. Niiden ravintoa ovat pääasiassa liskot sekä hiiret ja rotat.
Lajit.
Sukuun kuuluu viisi lajia:
Kazimierz Serocki

Kazimierz Serocki (3. maaliskuuta 1922 Toruń – 31. tammikuuta 1981 Varsova) oli puolalainen säveltäjä.
Serocki opiskeli Łódźissa sävellystä Kazimierz Sikorskin sekä pianonsoittoa Stanisław Szpinalskin johdolla ja valmistui vuonna 1946. Hän täydensi opintojaan tämän jälkeen Pariisissa Nadia Boulangerin ja Lazare Lévyn johdolla. Vuosina 1946–1951 Serocki esiintyi useita kertoja konserttipianistina Puolassa ja ulkomailla, mutta vuodesta 1952 hän omistautui sävellystyölleen. Serocki sai työllään useita palkintoja sekä Puolasta että ulkomailta. Serocki kuului Jan Krenzin ja Tadeusz Bairdin ohella Ryhmä 49 -liikkeeseen, joka saavutti kansainvälistä tunnustusta puolalaiselle toisen maailmansodan jälkeiselle musiikille. Vuonna 1956 Serocki oli Bairdin kanssa mukana perustamassa nykymusiikin Varsovan syksy -festivaalia.
Kulbhushan Kharbanda

Kulbhushan Kharbanda (s. 21. lokakuuta 1944 Hasan Abdal, Punjab, Brittiläinen Intia) on intialainen näyttelijä. Hän näyttelee hindin- ja punjabinkielisissä elokuvissa sekä teatterissa. Hänet tunnetaan muun muassa elokuvista "Shaan" (1980), "Arth" (1982), "Fire" (1996), "Earth" (1998) ja "Water" (2005).
One More Night

One More Night on yhdysvaltalaisen popyhtye Maroon 5:n kappale, joka julkaistiin toisena singlenä yhtyeen neljänneltä studioalbumilta "Overexposed" kesäkuussa 2012.
Kappaleen on kirjoittanut Adam Levine, Shellback, Max Martin ja Savan Kotecha. Shellback ja Martin vastaavat myös tuotannosta. ”One More Night” ylsi kotimaassaan Billboard Hot 100 -listan kärkeen. Se oli Maroon 5:n kolmas listaykkönen Yhdysvalloissa.
Daylight (kappale)

Daylight on yhdysvaltalaisen popyhtye Maroon 5:n kappale, joka julkaistiin kolmantena singlenä yhtyeen neljänneltä studioalbumilta "Overexposed" marraskuussa 2012.
Kappaleen on kirjoittanut Adam Levine, Max Martin, Sam Martin ja Mason Levy. Sen on tuottanut Levine, Martin ja MdL. ”Daylight” ylsi kotimaassaan Billboard Hot 100 -listalla parhaimmillaan sijalle 7.
Love Somebody

Love Somebody on yhdysvaltalaisen popyhtye Maroon 5:n kappale, joka julkaistiin neljäntenä singlenä yhtyeen neljänneltä studioalbumilta "Overexposed" toukokuussa 2013.
Kappaleen on kirjoittanut Adam Levine, Ryan Tedder, Noel Zancanella ja Nathaniel Motte. Sen on tuottanut Tedder ja Zancanella. ”Love Somebody” ylsi kotimaassaan Billboard Hot 100 -listalla parhaimmillaan sijalle 10.
SuomiRäp

SuomiRäp on suomalainen kaupallinen rap-musiikkia soittava radiokanava, jonka omistaa Bauer Media Groupin tytäryhtiö Bauer Media Oy. Kanava aloitti lähetykset 14. syyskuuta 2020 Bassoradion taajuuksilla. 
Kanavan juontajina aloittivat Bassoradiolta siirtyneet Ville Tanskanen (aamu) ja Aleksi Korpijaakko (aamu). Ohjelmapäällikkönä toimii Riikka Karjalainen, joka työskenteli aiemmin NRJ:llä. Kanava soittaa uutta sekä vanhaa suomalaista rap-musiikkia. Kanavan tarkoitus on pitää yllä, sekä kehittää suomalaista rap-kulttuuria.
Toiminta.
Ohjelmat.
Suomiräpillä on yksi primetime ohjelma. Suomiräpin aamu (kello 8-12), jota juontaa Ville Tanskanen ja Aleksi Korpijaakko. 
Ohjelman parhaita paloja kuullaan Suomiräpin iltapäivissä kello 14-18, sekä aamuisin kello 7-8. 
Livet.
Suomiräpillä pidetään yllä kulttuuria, jossa hiphop-artisteja kutsutaan räppäämään livenä radioon. Livevedoista julkaistaan videotallenteet Suomiräpin somealustoille. Livevedoissa ovat vierailleet muun muassa Gettomasa, Yeboyah &amp; Slani, Kriso ja PapiPike. 
Suomiräpin ensimmäiset freestylesessiot järjestettiin 16.12.2022. Open mic henkisten sessioiden kesto oli noin 2.5 tuntia suorana alloille. Niihin osallistuivat esimerkiksi Aarnikotkat, Varomato, S-molli, Kajo ja Ahti sekä Musta Hanhi.
Historia.
Kanavan aloitus.
Kanava aiheutti aloituksellaan suuttumusta sosiaalisessa mediassa. Bassoradion luultiin lopettaneen, sillä SuomiRäp aloitti yllättäen Bassoradion taajuuksilla ilman ennakkotiedoitusta. Bassoradion jatkosta ilmoitettiin vasta pari päivää myöhemmin, ja uudistunut Basso aloitti 30. syyskuuta 2020 valtakunnallisena Kissin taajuuksilla.
Paheksuntaa aiheutui myös, kun kanavalla soitettiin Perussuomalaisten mainoksia. Asiaan ottivat kantaa muun muassa Elastinen ja Gettomasa. Mainokset vedettiin pois SuomiRäp-kanavalta. 
Bauer Median toimitusjohtaja Sami Tenkanen kertoi 16. syyskuuta 2020, miksi mainokset päätyivät kanavalle. Tässä tapauksessa RadioMedia oli myynyt kuntavaalimainontaa perussuomalaisille. Mainonta syötettiin Bauer Median mainonnanhallintajärjestelmään, ja sitä kautta se päätyi SuomiRäp-kanavalle.
Radiogaala.
Suomiräp palkittiin radiogaalassa 25.3.2022 kunniamaininnalla Vuoden radio -kategoriassa. Kanava sai myös kunniamaininnan Vuoden äänituotanto -kategoriassa kanavalla esitettävän saatiirisen Gangstasää-sketsin tuomana. Gangstasää parodioi säätiedoituksia ja siinä leikitellään rap-kulttuurin kliseillä, sekä otetaan humoristisesti kantaa ajankohtaisiin ilmiöihin. Gangstasää noteerattiin myös Helsingin Sanomissa. Radioaalassa ei aiemmin oltu jaettu kunniamainintoja.